
ΕΠΕΡΩΤΗΣΗ:
Ανεπαρκές και επικίνδυνο το Επαρχιακό Οδικό Δίκτυο της Ζακύνθου.
Ποια είναι τα άμεσα και μακροπρόθεσμα έργα για την βελτίωσή του;

Στην συνεδρίαση του Π.Σ στις 23/5/24, καταθέσαμε Επερώτηση προς την Περιφερειακή Αρχή(ΝΔ), σχετικά με την διακοπή εργασιών σε έργα του Επαρχιακού Οδικού Δικτύου, λόγω μη πληρωμής των αναδόχων εταιρειών από την Περιφέρεια.
Η Περιφερειακή Αρχή αποδεχόμενη το πρόβλημα απάντησε ότι η ευθύνη βαραίνει την κυβέρνηση η οποία εκταμίευσε μόνο 1,5 εκ. αντί των 4,5 εκ. που όφειλε να εκταμιεύσει για την πληρωμή των συνεχιζόμενων έργων. Αποτέλεσμα της μη πληρωμής ήταν οι κατασκευαστικές εταιρείες να διακόψουν τα έργα.
Επανερχόμαστε στο συγκεκριμένο θέμα, διότι η κατάσταση στο Επαρχιακό Οδικό Δίκτυο της Ζακύνθου, παραμένει σοβαρή και επικίνδυνη. Σε πολλές περιπτώσεις οι δρόμοι είναι παγίδες θανάτου, πάρα πολλά τα τροχαία ατυχήματα τα τελευταία χρόνια, με νεκρούς και τραυματίες, ιδιαίτερα κατά την καλοκαιρινή περίοδο.
Υπενθυμίζουμε ότι το μεγαλύτερο μέρος του Επαρχιακού Οδικού Δικτύου, κυρίως στα χωριά του κάμπου, είναι χαραγμένο προπολεμικά και προσαρμοσμένο στις ανάγκες της εποχής, που κυκλοφορούσαν κάρα και ελάχιστα αυτοκίνητα.
 Οι δρόμοι είναι στενοί, με φθαρμένο οδόστρωμα και το χειρότερο είναι ότι έχουν κατασκευαστεί και ως αρδευτικό δίκτυο, αφού και στις δυο πλευρές των δρόμων ανοίχτηκαν «τράφοι», βάθους πάνω από ένα μέτρο για να στραγγίζουν τα νερά.
Η πρόσβαση των κατοίκων στα σπίτια και στις περιουσίες τους, γίνεται με γεφύρια γεγονός που καθιστά τους δρόμους ακόμα πιο επικίνδυνους για όποιον οδηγό «βγει» λίγο από το δρόμο.
Το πόσο επικίνδυνοι και εντελώς ακατάλληλοι είναι οι δρόμοι, το διαπιστώνει κανείς όταν πηγαίνει με το αυτοκίνητο στο δρόμο του Ρομυρίου, από το νεκροταφείο στο Ρομύρι μέχρι το δρόμο της Ρίζας, από Πάστρα μέχρι Μαχαιράδο, από το Σαρακινάδο μέχρι το Φιολίτη, Γαλαρο, Λαγκαδάκια, από τον Άγιο Κύρηκο μέχρι την Αγία Μαρίνα και από τον Άγιο Δημήτριο στο Σκουληκάδο.
Στην ίδια κατάσταση είναι και ο δρόμος της Ρίζας από τα πηγαδάκια μέχρι τη Λιθακιά. Αυτό το Οδικό Δίκτυο, της δεκαετίας του 1930, εξυπηρετεί την Ζάκυνθο του 2024 των 40.000 κατοίκων, των χιλιάδων αυτοκινήτων, μηχανών γεωργικών μηχανημάτων και του ενάμιση εκατομμύριου επισκεπτών κατά τους καλοκαιρινούς μήνες.
Αυτό το οδικό δίκτυο, στην εποχή του «τουριστικού θαύματος», της «ανάπτυξης», και των «επενδυτικών βαθμίδων» επιβεβαιώνει τον διαχρονικά αντιλαϊκό χαρακτήρα της πολιτικής των κυβερνήσεων που θέτει τελευταίες τις ανάγκες του λαού. Επιβεβαιώνει ότι τα πάντα υποτάσσονται στην πολιτική «κόστους - οφέλους», την πολιτική που αντιμετωπίζει κατοίκους και επισκέπτες ως προϊόν παραγωγής κέρδους.
Την στιγμή που δίνονται ελάχιστες χρηματοδοτήσεις για έργα στο Οδικό Δίκτυο, τα μεγάλα ξενοδοχεία της Ζακύνθου πήραν δωρεάν επιχορηγήσεις 25 εκ. ευρώ (2020-2024), κόβεται το επίδομα ανεργίας των ξενοδοχοϋπαλλήλων από τους (5) πέντε μήνες στους τρεις (3) για να εξοικονομήσει η κυβέρνηση χρήματα και να ταΐσει την πολεμική βιομηχανία ΕΕ –ΝΑΤΟ και τις τσέπες των λίγων.
Σε αυτήν την ανάπτυξη βάζουν πλάτη και οι Περιφερειακές και Δημοτικές αρχές με την σιωπή, την ανοχή αλλά και την στήριξη των κατευθύνσεων της κυβερνητικής πολιτικής και της ΕΕ.
Για τα προβλήματα του λαού ανέξοδα λόγια συμπάθειας ενώ για τους επιχειρηματικούς ομίλους απλόχερα χρηματοδοτήσεις.
Η απάντηση σε αυτήν την πολιτική είναι ο αγώνας και η διεκδίκηση του λαού για να αποσπάσει αυτά που του ανήκουν και του τα στερούν.

Επερωτάται ο κ. Περιφερειάρχης:
· Θα διεκδικήσει τις αναγκαίες χρηματοδοτήσεις για την ολοκλήρωση των έργων που έχουν σταματήσει;
· Θα διεκδικήσει επιπλέον χρηματοδότηση από την κυβέρνηση για τη βελτίωση των Επαρχιακών Οδών, Ζακύνθου–Βολιμών, Ρίζας από Λιθακιά έως Καταστάρι, Ορεινά από Λιθακιά, Κιλιωμένο, Άγιο Λέοντα, Bολιμες;
· Θα συνεργαστεί με το Δήμο για την εξασφάλιση χρηματοδότησης για τον εκσυγχρονισμό του Οδικού Δικτύου του κάμπου ώστε να κλείσουν οι «τράφοι» και να μπουν αγωγοί όμβριων, να διαπλατυνθούν οι δρόμοι, ώστε να κυκλοφορούν κάτοικοι και επισκέπτες του νησιού χωρίς κίνδυνο;
· Θα ενταχθούν τα παραπάνω έργα στον Προϋπολογισμό και το Πρόγραμμα Δράσης του 2025;

Οι Περιφερειακοί Σύμβουλοι της Λαϊκής Συσπείρωσης
Νίκος Γκισγκίνης, Αλεξάνδρα Μπαλού, Παναγιώτης Σοφός

